Source: https://webpravo.eu/clanky/danova-licencia-v-roku-2016
Timestamp: 2019-05-23 02:57:20+00:00
Document Index: 7783694

Matched Legal Cases: ['§ 46', 'súd ', '§ 19', '§ 6', '§ 68', '§ 68', '§ 68', '§ 68', '§ 68', '§ 68', 'súd ', '§ 41', 'súd ', '§ 41', '§ 52', '§ 46', '§ 68', 'Súd ', '§ 52', '§ 46', '§ 68', '§ 41']

Daňová licencia v roku 2016 – Webpravo
Home » Články » Daňová licencia v roku 2016
Od 1.1.2014 sa stala súčasťou právneho poriadku daňová licencia , respektíve § 46b zákona o dani z príjmov. Napriek počiatočným pochybnosti o ústavnosti tohto inštitútu Ústavný súd sa odmietol zaoberať podnetom opozičných poslancov a 5.11.2015 odmietol prijať ich podnet na ďalšie konanie.
V praxi to znamená, že daň za existenciu právnickej osoby zostáva v našom právnom poriadku naďalej. Od 1.1.2016 ( novela zákona o dani z príjmov zákon 253/2015 Z.z. ) predsa len niečo zmenila k lepšiemu.
Do zákona pribudli výnimky z platenia daňovej licencie ďalšie subjekty.
Pozemkové spoločenstvo v zmysle zákona č. 97/2013 Z.z. o pozemkových spoločenstvách je právnickou osobou . Od platenia daňovej licencie je oslobodené v prípade ak vykonáva len činnosti uvedené v § 19 ods. 1 a 2 zákona č. 97/2013 Z.z. čiže
A jeho ročný obrat nepresiahne 10.000 Eur . Na účely obratu sa použije vymedzenie uvedené v § 6 ods. 4 zákona č. 479/2006 Z.z. o orgánoch štátnej správy v oblasti daní a poplatkov
Ročným obratom sa na účely odseku 3 pri daňovom subjekte účtujúcom v sústave podvojného účtovníctva rozumie súhrn výnosov zo všetkých ním vykonávaných činností za príslušné zdaňovacie obdobie 20) a pri daňovom subjekte účtujúcom v sústave jednoduchého účtovníctva súhrn príjmov zo všetkých ním vykonávaných činností za príslušné zdaňovacie obdobie. 20)
Druhá výnimka sa týka daňových subjektov, ktoré podali návrh na zrušenie bez likvidácie v zmysle § 68 ods. 6 zákona č. 513/1991 S.b.. Toto je zjavne nepochopením inštitútu zrušenia spoločnosti bez likvidácie , pretože Obchodný zákonník v § 68 ods. 6 tieto dôvody uvádza ako rezervné, aby sa dali z obehu stiahnuť právnické osoby, ktoré existujú len papierovo. Tento dôvod neslúži ako riadny spôsob zrušenia spoločnosti a nejde o konanie, ktoré musí začať na návrh konkrétnej osoby.
Svedčí o tom aj formulácia tohto ustanovenia v Obchodnom zákonníku
Zatiaľ čo dôvody uvedené v § 68 ods. 6 písm. a) , b) c) d) Obchodného zákonníka sú pomerne jasné dôvod uvedený v § 68 ods. 6 písm. e) Obchodného zákonníka znamená, že činnosť právnickej osoby, ktorá spočíva vo výkone činnosti, ktorá je viazaná na určité odbornú spôsobilosť ( napríklad koncesovaná živnosť , výkon advokácie ) bez ustanoveného odborného zástupcu.
Dôvod uvedený v § 68 ods. 6 písm. g) zákona znamená, že spoločnosť nemá oprávnenie používať priestor, kde má sídlo.
Ako je možné vidieť dôvody uvedené v § 68 ods. 6 Obchodné zákonníka majú sankčný charakter a nie charakter nejakých zákonných možností zbavenia sa spoločnosti. To, že takto v drvivej väčšine končia spoločnosti na ktorých už pôvodní spoločníci stratili právny záujem je iná otázka. Tí, čo pracujú s pohľadávkami vedia o čom hovorím. To v praxi znamená, že pokiaľ trvajú dôvody uvedené v tomto ustanovení súd má stále možnosť ( aj po teoretickom vzatí návrhu späť ) konať vo veci a rozhodnúť. Ako bude správca dane rozlišovať na čí podnet konanie začalo ( ako ho nepodal sám ) mi nie je celkom jasné. Z Obchodného vestníka sa síce dozvie , že sa takéto konanie začalo , ale nie na čí podnet. Rozumiem tomu, že je jednoduchšie dať do zákona výnimku z platenia daňovej licencie ako vymáhať peniaze od subjektov, ktoré existujú len formálne, ale už nerozumiem tomu dodatočnému priznaniu.
V zákone sa výslovne píše
je daňovník povinný podať
daňové priznanie podľa § 41 ods. 3 ( zmena zdaňovacieho obdobia vstupom do likvidácie ) , ak súd nariadil likvidáciu spoločnosti a platí daňovú licenciu podľa odsekov 1 až 10,
daňové priznanie podľa § 41 ods. 1 ( klasické daňové priznanie ) za zdaňovacie obdobie, v ktorom došlo k späťvzatiu návrhu na zrušenie bez likvidácie, a platí daňovú licenciu podľa odsekov 1 až 10.
V zmysle prechodných a záverečných ustanovení § 52zg ods. 10 ZDP sa novelizované ustanovenie § 46b ods. 7 písm. f) použije už na podanie daňového priznania podanom po 31.12.2015, čiže už za rok 2015. Zároveň toto prechodné ustanovenie myslí na to, že za daňovník, ktorý podal návrh na začatie konania o výmaz firmy bez likvidácie pred rokom 2015 rovnako neplatí daňovú licenciu za obdobie roka 2015.
Daňový subjekt podal návrh na výmaz spoločnosti Z OR, pretože nájomná zmluva na sídlo spoločnosti vypršala a žiadny zo spoločníkov nebol ochotný sídlo spoločnosti prenajať a spoločnosť bola bez finančných prostriedkov. Spoločnosť podala návrh na výmaz spoločnosti z OR bez likvidácie z dôvodu uvedeného v § 68 ods. 6 písm. g) Obchodného zákonníka v roku 2012. Súd nerozhodol vo veci samej ani v roku 2015.
Obchodná spoločnosť nebude povinná daňovú licenciu platiť už za zdaňovacie obdobie roka 2015.
V tejto súvislosti je potrebné upozorniť, že prechodné ustanovenie § 52zg ods.10 ZDP sa netýka pozemkových spoločenstiev, ktorých výnimka z platenia daňovej licencie je uvedená v novelizovanom § 46b ods. 7 písm. e) a preto tieto budú platiť daňovú licenciu za rok 2015.
Príklad : Pozemkové spoločenstvo vykonávalo len činnosti týkajúce sa hospodárenia s vlastným majetkom ( predaj dreva ) . Jeho obrat z tejto činnosti bol 3500 Eur. Spoločnosť bude platiť daňovú licenciu za obdobie roka 2015, v roku 2016 daňovú licenciu platiť nebude.
Príklad : Pozemkové spoločenstvo vykonávalo činnosti súvisiace s hospodárením s vlastným majetkom a okrem toho malo i predajňu , kde okrem svojich výrobkov predávalo aj tovary tretích strán. Pozemkové spoločenstvo bude platiť daňovú licenciu aj v roku 2016.
Pravdepodobnosť, že za situácie uvedenej v § 68 ods. 6 Obchodného zákonníka dôjde k obnoveniu činnosti spoločnosti je minimálna.
V tejto súvislosti je potrebné, že subjekty, ktoré nechcú platiť daňovú licenciu majú ďaleko jednoduchšiu možnosť ako sa jej vyhnúť v prípade neaktívnej spoločnosti a to vstúpiť do likvidácie , pretože daňová licencia sa neplatí za obdobia uvedené v § 41 ods. 4 ZDP ( zdaňovacie obdobie daňovníka v likvidácii ) . Stačí sa pozrieť do Obchodného vestníka a je zrejmé, že počet subjektov, ktoré túto možnosť využívajú mimoriadne stúpol .
Previous Aplikácia absorpčnej zásady v správnom trestaní
Next Príjmy autorov a umelcov v roku 2016